Dan me se catúj Jesús chumanꞌ Jericó,
ne̱ cachén soꞌ chumanꞌ yoꞌ,
ne̱ yáán ꞌo̱ síí cuꞌna̱j Zaqueo chumanꞌ yoꞌ,
ne̱ soꞌ me síí uun chij rihaan nij síí tihaꞌ yuꞌunj man yuvii̱ cheꞌé impuestó,
ne̱ ruꞌve̱e̱ ndoꞌo soꞌ a.
Dan me se guun ndoꞌo rá soꞌ queneꞌe̱n soꞌ me síí me Jesús,
tza̱j ne̱ ne caꞌve̱e queneꞌe̱n soꞌ,
cheꞌé se ma̱n ri̱i̱ ndoꞌo yuvii̱,
ne̱ síí chre̱ꞌ nii vaa Zaqueo a.
Cheꞌé dan yo̱o cunánj soꞌ quitáá ya̱a̱n soꞌ rihaan nij yuvii̱,
ga̱a ne̱ cavii soꞌ raa̱ ꞌo̱ chruun higó,
cheꞌé yan me rá soꞌ queneꞌe̱n soꞌ man Jesús a.
ꞌO̱ se cache̱n Jesús tacóó chruun yoꞌ a.
Dan me se ga̱a cuchiꞌ Jesús tacóó chruun ta̱j Zaqueo,
ne̱ niꞌya̱j Jesús raa̱ chruun,
ne̱ cataj soꞌ rihaan Zaqueo a:
―Nani̱j so̱ꞌ cuaj rihaan yoꞌóó,
Zaqueo.
ꞌO̱ se vaa cheꞌé ndoꞌo ca̱ránꞌ ꞌu̱nj veꞌ tucuá so̱ꞌ cuanꞌ á ―taj Jesús rihaan Zaqueo a.
Ga̱a ne̱ yo̱o nanij Zaqueo rihaan yoꞌóó,
ne̱ guun niha̱ꞌ uxrá rá soꞌ se vaa aranꞌ Jesús tucuá soꞌ a.
Dan me se cuno nij yuvii̱ da̱j cataj Jesús,
ga̱a ne̱ nij caꞌmii nij yuvii̱ niꞌya̱j nij soꞌ man Jesús,
cataj nij soꞌ a:
―Nihánj me se aranꞌ soꞌ tucuá ꞌo̱ síí tumé ndoꞌo cacunꞌ ado̱nj ―taj nij yuvii̱ niꞌya̱j nij soꞌ man Jesús a.
Tza̱j ne̱ canicunꞌ maꞌa̱n Zaqueo,
cataj soꞌ rihaan Síí ꞌNi̱j Raꞌa man níꞌ a:
―Ni̱ꞌyaj so̱ꞌ á.
Cuano̱ nihánj me se rque̱ ꞌu̱nj yane̱j siꞌyáj rihaan nij síí nique̱,
ne̱ nij síí tihaꞌ yuꞌunj ꞌu̱nj man,
tza̱j ne̱ na̱quiꞌyáj ꞌó cunu̱ꞌ caꞌa̱nj narque̱ ꞌu̱nj rihaan nij soꞌ se vaa caꞌnéj ꞌu̱nj man nij soꞌ,
Señor ―taj soꞌ rihaan Jesús a.
Ga̱a ne̱ cataj Jesús rihaan soꞌ a:
―Cuanꞌ me se a̱j cavii sa̱ꞌ nij tucua̱ síí nihánj cheꞌé se ꞌo̱ taꞌníí síí cuꞌna̱j Abraham ga̱a naá me soꞌ cuano̱ uún a.
ꞌO̱ se caꞌnáꞌ ꞌu̱nj Si̱j Caꞌnéé Yaꞌanj Ni̱caj Yuꞌunj man Yuvii̱ cheꞌé rej nano̱ꞌ ꞌu̱nj man nij síí caꞌanj niꞌya̱,
ne̱ cavi̱i̱ sa̱ꞌ nij soꞌ qui̱ꞌyáj ado̱nj ―taj Jesús rihaan nij soꞌ a.